Media hof toe oor blok van sein tydens staatsrede - Maroela Media
Die Suid-Afrikaanse Nasionale Redakteursforum (Sanef)het gesê die aansoek het ten doel om veiligheidsagentskappe te keer om kommunikasieseine te blok en met verslaggewing in te meng.
“Ons sal die howe nader om te keer dat staatsveiligheidsagentskappe in die toekoms onwettiglik kommunikasieseine blok wat ten doel het om in te meng met joernaliste se regte en vryhede wat deur die grondwet beskerm word,” het Sanef gesê.
Sanef sal ook die howe versoek om die parlement te dwing om uitsaaimedia toe te laat om hul eie kameras in die wetgewer aan te bring.
Volgens Sanef was Donderdagaand se gebeure ŉ poging deur die parlement en uitvoerende gesag om joernaliste te verbied om vir die nasie die volle verhaal te vertel van hoe die opening van die parlement in pandemonium losgebars het nadat die polisie in die Nasionale Vergadering ingestuur is om EFF-LP’s te verwyder.
Mpumelelo Mkhabela, voorsitter van Sanef, het gesê die seinonderbreking moet dus nie net gesien word as spanning tussen die regering en die media nie maar eerder as hartseer kommentaar rakende die stand van die land se demokrasie.